text: Kvinde druknet ved Aabenraa
  06 juni 2010 kl. 07.40
  En 49-årig kvinde fra Bylderup Bov i Sønderjylland blev lørdag eftermiddag fundet druknet ved Skarrev Strand øst for Aabenraa.
  En dreng fandt lidt efter klokken 17 lørdag eftermiddag kvinden liggende livløs i vandkanten. 
  Han hentede sine forældre, som er gæster på en nærliggende campingplads. De ringede 1-1-2 og gik i gang med forsøg på genoplivning. 
  En læge, ambulance og politi kom kort tid efter til stedet, men lægen kunne kun konstatere, at kvinden var død.
  Kvinden var en habil svømmer, men kan have fået et ildebefindende eller krampe i det forholdsvist kolde vand.
  Næstformand i Rådet for større Badesikkerhed, Conny Krogh, advarer generelt mod at opholde sig for længe i det kolde vand. Det er stadig tidligt på sæsonen og vandet er ikke meget mere end 13 grader varmt.
  